Afrikaanse skrywer se boek word Hollywood-fliek | Maroela Media
Francois Bloemhof (Foto: Facebook)
Die skrywer Francois Bloemhof sê hy is in die wolke nadat 'n Amerikaanse produksiemaatskappy hom pas laat weet het dat sy konsep vir 'n wetenskapsfiksie-fliek aanvaar is en in 2018 in 'n vollengtefliek omskep gaan word.
Bloemhof het Woensdag aan Maroela Media vertel hy het dié konsep 'n paar maande gelede aan die produksiehuis voorgelê op aanbeveling van die radio-omroeper Amoré Bekker.
Bekker het met die skrywer in verbinding getree nadat sy bewus geword het van dié produksiemaatskappy wat op soek is na 'n konsep vir 'n rolprent.
"Dis wonderlike nuus om te ontvang vir enige skrywer," vertel hy. "Dis nie soseer hóékom jy skryf nie, maar dit bly darem 'n fantastiese bonus."
Bloemhof se konsep vir die wetenskapsfiksie is 'n verwerking van sy boek Nagbesoeker wat in 1997 verskyn het. Hy sê dié boek het nie 'n wetenskapsfiksie-element gehad nie en hy het die kern daarvan dus gebruik om 'n konsep aan die produksiemaatskappy voor te lê.
"Die boek is baie visueel en dit het vir my sin gemaak dat dit as wetenskapsfiksie sou kon werk. Ek het dit dus bietjie herskryf met 'n element van wetenskapsfiksie daarby. Ek het die konsep eintlik al maande gelede aan hulle voorgelê, so ek het eintlik maar bloot aangeneem dat dit nie uitgewerk het nie. En toe kry ek vanuit die bloute dié goeie nuus."
Nagbesoeker speel af op 'n Suid-Afrikaanse kusdorp en vertel die verhaal van 'n model wie se suster vermoor word. Sy keer dan terug na haar haar tuisdorp waar sy besef dat haar suster nié die enigste slagoffer is nie. Sy kom ook agter dat haar eie lewe in gevaar is.
Bloemhof sê daar is in dié stadium nog geen inligting oor die rolprent nie, maar wel dat dit in die buiteland geskiet word en dat die rolle deur buitelandse akteurs vertolk gaan word.
"Ek oorweeg dit ook verder om die boek weer vry te stel wanneer die fliek bekend gestel word – maar met dié element van wetenskapsfiksie bygewerk. Dis jammer dat dit nie in Afrikaans verfilm kon word nie, maar die boek is in sekere mate vrygestel voor die oplewing in die Afrikaanse rolprentbedryf. Ek is baie opgewonde daaroor én om die eindresultaat te sien."
Bloemhof se boek Doodskoot is ook in 'n fliek omskep. Hy was ook die skrywer van onder meer die boek Vir Altyd wat saam met dié fliek verskyn het waarin Donnalee Roberts en Ivan Botha die hoofrolle vertolk.